钦定古今图书集成/明伦汇编/闺媛典/第326卷 > 贞烈祠记 陈公奉
## 钦定古今图书集成/明伦汇编/闺媛典/第326卷 > 贞烈祠记 陈公奉

自仙羊而上，入绥水六十里为四会县。逾水之二十
里，近西数峰，林峦蔚然，荣长而森秀，崇冈突下，四望
平远，是为贞山烈女之祠。《旧记》：“唐贞观元年建妙虚
宫，岁久为墟，没一百六十年，实贞元三年。有女文氏，
父母已许鲍生，未嫁。生樵山，毙于虎，文氏匍匐赴其
丧，服衰三年，事舅姑谨洁，甚而感怆。忽然归遁于山”
之阴，不与世接。影响冥邈，人莫迹其处。贞元十七年，
高秋九日，天气澄彻，俄有异云起西南，幡幢管磬，拥
一妇人于杳霭间。讙谓文氏女仙去，今升仙坛具存。
即其下为祠，晨香夕灯，岁时不懈。遇水旱祈祷，罔不昭答。公奉到官数月春向深不雨，令尹陈侯希默相
率拜祠下，佥曰：“兹祠尚矣，《旧记》不足”以传远，请更而
镌诸石。令尹举手见嘱。越翼日，雨大作，乃笑相谓：“烈
女之意，欲遂成斯文乎？”予谓前辈罕言神仙事，以世
所传者多幻而近诬。今文氏纯介之行表见于世，其
识不凡，其神不死，英灵精𤕤，实与天通。距今数百年
而惠泽一方，显应如是，岂可淹没也哉！因载其实，以
与此山共传。绍兴三年四月一日。